Papersnake/gushiwen huggingface dataset:
和陶影答形
苏轼（宋代）

丹青写君容，常恐画师拙。
我依月灯出，相肖两奇绝。
妍媸本在君，我岂相媚悦。
君如火上烟，火尽君乃别。
我如镜中像，镜坏我不灭。
虽云附阴晴，了不受寒热。
无心但因物，万变岂有竭。
醉醒皆梦耳，未用议优劣。
挽吴朝奉
陆文圭（元代）

幼时桑梓敬，耆旧惜凋残。
萧诚师吾剑，庞言遗以安。
天乎非不寿，命也亦何叹。
谁笔延陵墓，鸣呼永不刊。
水龙吟 寿族父瑞堂是日惊蛰
吴存（元代）

今朝蛰户初开，一声雷唤苍龙起。吾宗仙猛，当年乘此，遨游人世。

玉颊银须，胡麻饭饱，九霞觞醉。爱青青门外，万丝杨柳，都捻作，长生缕。

七十三年闲眼，阅人间几多兴废。酸咸嚼破，如今翻觉，淡中有味。

总把余年，载松长竹，种兰培桂。待与翁同看，上元甲子，太平春霁。
对酒五首·其二
白居易（唐代）

蜗牛角上争何事，石火光中寄此身。
随富随贫且欢乐，不开口笑是痴人。
忆秦娥
王千秋（宋代）

阑干侧。当时我亦凝香客。凝香客。而今老大，鬓苍头白。

扬州梦客浑无迹。旧游英俊今南北。今南北。断鸿沈鲤，更无消息。
江城子·赏春
朱淑真（宋代）

斜风细雨作春寒，对尊前，忆前欢。曾把梨花，寂寞泪阑干。芳草断烟南浦路，和别泪，看青山。
昨宵结得梦夤缘，水云间，悄无言。争奈醒来，愁恨又依然。展转衾裯空懊恼，天易见，见伊难。
夏五有旨徙豪右郡邑以吾家充数与章正卿同泊
徐瑞（宋代）

去国羁怀恶，开帆眼界新。
同为万里客，犹是一乡人。
浪说王孙富，谁怜郭解贫。
江妃应笑有，从此素衣尘。
玉楼春·天上双星欢迤逦
佚名（宋代）

天上双星欢迤逦。报道一门双喜。果庆双弧矢，双桂连芳，双璧喜华起。看取他时双彩戏。双堕号、机云才子。更带横双玉，鱼佩双金，作个无双字。
次秀野躬耕桑陌旧园之韵二首 其二
朱熹（宋代）

丈人高致邈难干，云梦何如胸次宽。老去未妨诗律在，人来只怕酒杯乾。

故开麦陇供家酿，更有兰章付客看。下走才悭惭嘱和，愿公物色稍留残。
午饭高桥院
李流谦（宋代）

招提下马憩逡巡，野饭亲烹涧底芹。
二月韶华听啼鸟，百年心底信行云。
不禁烈日花光薄，更抹微烟草色薰。
老衲未知风不恨，向人犹说故将军。
水仙花二首
李石（宋代）

碧云玉搔头，对景山月皎。
霜静在更深，风香我先晓。
春日寿家慈用韵
庞尚鹏（明代）

翩翩青鸟侍琼筵，王母瑶池席更前。长奉板舆回日毂，早持鲈脍进江鲜。

春晖万里明萱草，荆树千花荫玉田。曾忆太行山下路，拥旌悬望白云边。
夜留依绿亭 其二
朱淑真（宋代）

雨换新凉秋兴浓，流萤明灭绿杨中。庭虚池印一方月，楼静檐披四面风。
临江仙·昨夜惊眠梅雨大
佚名（宋代）

昨夜惊眠梅雨大，枕前窗上频敲。天明翻觉梦魂遥。起来看女伴，薰袖已香消。云锁房栊烟锁竹，卷帘水湿鲛绡。菱花低照拂眉梢。玉梳云发润，不喜上兰膏。
问真宰
耶律铸（宋代）

九色夜明珠，岂不有光彩。终惜暗投人，含情欲谁待。

不惜珊瑚鞭，为君策驽骀。此意竟何如，将可问真宰。
谢董千兵面药
任环（明代）

颜面增光感德深，从今尘垢不相寻。年来也备些儿药，暗室时时学洗心。
江涨
曾几（宋代）

雾里江流欲到天，旅人合眼梦归船。
雨声竹屋晓来急，误喜全家蓬底眠。
五言送许当通判泉州
沈遘（宋代）

我昔温陵行，始初得许侯。温陵故佳胜，况从吉士游。

日月虽无故，所乐良绸缪。归来十载间，再见朝王州。

故人重相遇，尊酒更劝酬。欢意我已衰，壮心君益遒。

君颜反更少，我但未白头。乃知中都劳，岂若江湖优。

嗟哉石渠客，有似鱼被钩。何不断去之，未知所从流。

羡君翩然归，春风帆画舟。锦衣乡治中，弩矢驱道周。

旧庐何光辉，高堂荐甘羞。仕者固应尔，自馀信悠悠。

送君喜宁已，顾我愧莫收。幸君谢友朋，我志无所求。
泛湖归出楼中翫月五言
谢惠连（南北朝）

日落泛澄瀛，星罗游轻桡。
憩榭面曲汜，临流对回潮。
辍策共骈面，并坐相招要。
哀鸿鸣沙渚，悲猿响山椒。
亭亭映江月，浏浏出谷飚。
斐斐气幂岫，泫泫露盈条。
近瞩祛幽蕴，远视荡喧嚣。
晤言不知罢，从夕至清朝。
云际独坐
释文珦（宋代）

云际坐磐石，悠悠两无心。
波静白鸥下，山寒黄叶深。
幽人住何处，午磬来清音。
日暮不能去，群峰生夕阴。
谒金门 采石花朝
梁寅（元代）

春正美。处处艳桃＊李。记省花晨今日是，柰何辞帝里。采石兰晨暂倚。且与舟人同醉。心已到家身尚未。客中聊复尔。
咏古寺花
司空曙（唐代）

共爱芳菲此树中，千跗万萼裹枝红。

迟迟欲去犹回望，覆地无人满寺风。
偈颂八十五首
释妙伦（宋代）

村翁因事扣巫师，祸福通肠直示伊。
获得黄金与富贵，几多空自起狐疑。
平台秋
张方平（宋代）

层台复道盘盘斜，马头冷光摇玉花。曲葆翩翩映红日，綵旗苒苒舒晴霞。

铿钟考鼓台上宴，花间楼榭层层见。香雾低濛烂不收，觥筹随酒东西转。

山衔半日王未醉，桂花蟾露滴浓翠。鼕鼕满板敲金丸，千娥攒碧台门闭。

古铜青涩对秋晓，王乐不极将如老。孟尝坟上牧童歌，千岁空台长荒草。

土花愁碧古甬平，阴夜鬼荧光扰扰。
张汉乡写真求赞
释正觉（宋代）

顶覆白雪，眼横碧波。
清霜濡斗柄，古壁挂龙梭。
少林之华未老，柄溪之镜非磨。
所得几何，家传不多。
饱谙云水三条篾，钓尽江湖一片蓑。
禅人并化主写真求赞
释正觉（宋代）

孤节老全，丛林岁寒。
机用千变，时事百难。
玉经火而愈润，莲秀水而常乾。
牛头之懒口挂壁，麈尾之辩舌翻澜。
触事出碍兮虚空挥剑，众影不黏兮明珠走盘。
夏景 其二 夏雨生众绿
刘辰翁（宋代）

无人嫌夏雨，众木共欣荣。已办黄梅熟，还将绿叶生。

送春无物色，尽日是檐声。处处桑麻长，阴阴桃李成。

风翻蒲水白，烟共草天平。山色沈冥久，朝来两黛横。
立春内中帖子词 其二
刘才邵（宋代）

紫禁迟迟漏，瑶箱细细风。君王问安早，红烛照帘栊。
投所知
李咸用（唐代）

手欠东堂桂一枝，家书不敢便言归。挂檐晚雨思山阁，

拂岸烟岚忆钓矶。公道甚平才自薄，丹霄好上力犹微。

谁能借与抟扶势，万里飘飘试一飞。
懊恼曲
江源（明代）

春来庭树啼两鸟，秋缸相对眼双凫。惆怅人生不如物，空房落月照影孤。

君若清尘妾浊水，朱铅久谢形容毁。一生寂寞绿葱中，十年歌舞青楼里。

窦家少妇鸣锦机，富贵不忘炊扊扅。古人往往有如此，今人不迨徒相思。

光阴如流君不惜，万恨千愁日应积。百年身世将何从，不如速化山头石。
浪淘沙 拟遗山 浙江秋兴
邵亨贞（元代）

红叶满青山。＊映溪湾。柴门鸡犬白云间。江上草堂尘不到，老子心闲。霜后橘兰斑。篱菊香残。夕阳回首一冯阑。世事悠悠吾老矣，且放杯
子夜四时歌八首 其一 春歌
张时彻（明代）

朝朝听鹊报，日日掩重闱。莫踏门前草，留踪待郎归。
征途
陶育（清代）

昨日过山腰，今日涉水浒。看山复看山，跋涉不知苦。

云际见东风，先愁明日雨。
和胡秉彝敷文岩桂四首
蔡戡（宋代）

移根月窟最珍奇，料得姮娥谁不知。
挽住西风拼一醉，玉杯从此不徒施。
和唐韦相国盛山十二咏 其三 茶岭
韦骧（宋代）

种茶当岭上，日近地先春。始自钧陶手，遗芳及后人。
感寓九首 其三
滕斌（元代）

吾爱李太白，玩世如游龙。自知天上谪，何必人间容。

海风吹绿发，萧萧卧云松。我昔梦见之，遗以金芙蓉。

清辉恍在眼，日落蛾眉峰。
代寿安宣相
程公许（宋代）

帝祐炎图合中兴，风云嘉会契千龄。石田旱暵须膏泽，蛰户阴凝耸震霆。

审象岩间同说命，绝韦圣处见羲经。立谈解使枭羹烂，馀事能空兔窟腥。

岌岌危机还奠枕，恢恢游刃发新硎。坐令含哺娱黄耇，忍使供徭困白丁。

河带已知申汉誓，云和聊复访湘灵。归来旌节华仁里，寄傲壶觞等大庭。

天厌游氛侵上国，风传飞羽警边亭。汗颜何限指空血，胶柱谁云瑟可听。

斧钺重开都督府，緌绅盛集小朝廷。白波坐压风涛汹，黄纸恩浓雨露泠。

重与蜀民司命脉，定知天陛渴仪形。着高何病棋难活，事定端如醉得醒。

万里车书宁久隔，三边鼙鼓几时停。西南屹立擎天柱，子午长驱建屋瓴。

会见舆图恢故境，便纡公衮坐头厅。无穷寿福由忠赤，不朽功名付汗青。

自笑此生同塞马，若为有幸列侯鲭。诵诗起为苍生贺，南极星环帝座星。
诗一首
俞括（宋代）

二十四峰尖，参差列郡南。半空擎梵宇，绝顶寄僧龛。
挟文薛君自赋五首克己读书安贫择交训子为题戒其子婿王叔俨万里索和 其四
程公许（宋代）

士能知尚友，岂必尽同时。杂鲍兰胥化，亡羊路或岐。

醴甘知易绝，丝素亦奚悲。可以交难择，而忘伐木诗。
句
竹蓑笠翁（宋代）

蚕一二眠催出伏，秧三四叶尚忧风。
大言应令诗
张缵（南北朝）

河流既竭，日月俱腾。罝罗微物，动落云鹏。
汉老弟近书云欲看文字无暇作诗再用韵
虞俦（宋代）

脱粟羹藜未厌餐，何心华屋荐金盘。风前觅句巾常岸，月下挥觞影亦单。

懒拙不堪当世用，行藏留与后人看。也知妍丑初无定，马面相怜亦突栾。
赠王僧辩诗
朱超（南北朝）

故人总连率，方舟下汉池。玉节交横映，金铙前后吹。

聚图匡汉交，倾产救韩危。昔时明月夜，荫羽切高枝。

冲天势已远，控地力先疲。各言献捷后，几处泣生离。
蓦山溪·挂冠神武
向子諲（宋代）

挂冠神武，来作烟波主。千里好江山，都尽是、君恩赐与。风勾月引，催上泛宅时，酒倾玉，脍堆雪，总道神仙侣。
蓑衣箬笠，更著些儿雨。横笛两三声，晚云中、惊鸥来去。欲烦妙手，写入散人图，蜗角名，蝇头利，著甚来由顾。
幸玄武湖饯吴光太守任惠诗
陈叔宝（南北朝）

寒云轻重色，秋水去来波。待我戎衣定，然送大风歌。
真宗汾阴礼毕亲谢元德皇后室三首
真宗（宋代）

閟宫奕奕，韶乐洋洋。
牲币虔布几筵肃张，本泉淳美，
嘉肴洁香。俟神来格，
降彼帝乡。
颂古一百二十一首
释宗杲（宋代）

背触非遮护，明明直举扬。
吹毛虽不动，遍地是刀枪。
句
卓祐之（宋代）

山色列屏分左右，水声鸣玉绕西东。
留别王元治师中谭纯益三首
胡寅（宋代）

儿钓童游几梦思，春风千里恨归心。
君今旧隐治三径，我尚他州寄一枝。
载酒犹惭来问字，对花深欲共论诗。
不堪又听阳关曲，想见酴醾喷雪时。
鹊桥仙（菊）
卢祖皋（宋代）

寒丛弄日，宝钿承露，篱落亭亭相倚。当年彭泽未归来，料独抱、幽香一世。

疏风冷雨，澹烟残照，日日重阳天气。帽檐已是半欹斜，问瓮里、新篘熟未。
次韵答璧侍者五首 其三
陈造（宋代）

他日山行不唤船，浪花如雪北风颠。而今已苦山行热，却办鸱夷饷长年。
陈伯成学士垂访以病中新浴不克见走书二短篇
强至（宋代）

时情逐势饵边鱼，贫病由来俗易疏。
何事太丘直有道，炎天问病到贫居。
次韵胡少瀹题梁王山蟠松诗
刘倓（宋代）

长松上捎日月宫，昂霄耸壑材甚雄。
不肯甘心卧云巘，有时见梦十八公。
汗颜血指，那知大匠自有体。
斩伐丁丁，朝夕聒人幽耳聋。
岂如吾乡华顶一峰八万四千丈，下蟠夭夭矫矫奇奇怪怪之苍松。
樛枝半压鲁隐九年之大雪，雅韵曾和虞氏五弦之薰风。
八千灵椿三千桃实几番见，何况篱下黄菊江头亦叶枫。
萧梁劫火烧不死，坐阅五季鹿走天下人亡弓。
世人欲识吾家所扰真龙种，请看春雷发蛰雾滃{上雨下橘去木}云从。
礧砢蹙缩轮囷拥腫可挫不可辱，坚刚正独盘薄偃蹇受命不受封。
无用之用不器之器振古成自晚，天台道人何苦汲汲图象寄涪翁。
搜肠镂肾状出怪松赞，反言挺而茂者肥瘠贵得中，
吁嗟九原相如不可作，飘飘词赋谁摩穹。
阆风逸民自愧才力薄，北斗以南惟有四朝之老农。
送僧之金华兼简周屯田
释重顯（宋代）

瘦藤轻屦藓衣并，路过危峰截杳冥。
若到金华拂云雾，不应容易见文星。
句
温益（宋代）

潮回画楫三千只，春满红楼十万家。
咸平亲郊八首 其八 送神用《高安》。
郊庙朝会歌辞（宋代）

神驾来思，风举云飞。神驭归止，天空露晞。
蒙文中县丞以诗送苦笋走笔六首为谢 其四
葛胜仲（宋代）

茂林髡取未应贫，政恐书材窘伯珍。更请作桥通夜盗，可怜辛苦涉沟人。
荆江渔父竹枝词九首和夔师□侍郎韵为荆师范
项安世（宋代）

四曲渔人寿烛明，明在水云连处生。
倚天若木朝朝艳，照海金波夜夜清。
贺顾氏母七十有五
苏仲（明代）

人到稀年万一中，稀年富贵更奇逢。楼台明月笙歌闹，罗绮春奇笑语丛。

玉斝祝辞香缥缈，蟒衣趋拜烛摇红。花间不管韶光去，岁岁南山对酒缸。
次韵元亢雨中见寄
周紫芝（宋代）

穷巷结蜗庐，仅有一席广。风雨不出门，山林负清赏。

怅怀念幽人，道阻不得往。瀰漫隔江汉，契阔异霄壤。

清风吹句来，念我作技痒。安得从君游，此意良惘惘。
楼城叙别
牟融（唐代）

故人为客上神州，倾盖相逢感昔游。屈指年华嗟远别，

对床风昔话离愁。清樽不负花前约，白发惊看镜里秋。

此际那堪重分手，绿波芳草暂停舟。
九日欲为云松之集以病倦而辍
洪适（宋代）

半秋翻药裹，九日负云松。黄菊从他好，清尊不我容。

零丁怜败叶，旁午羡游蜂。今古登临恨，云迷五老峰。
寻许山人亭子
奚贾（唐代）

桃源若远近，渔子棹轻舟。川路行难尽，人家到渐幽。

山禽拂席起，溪水入庭流。君是何年隐，如今成白头。
送舒希古
张元干（宋代）

老舒古君子，送客皆善类。
觞行颇轩渠，一斗辄径醉。
凉颸生白苹，落日照紫翠。
骊驹虽在门，不下儿女泪。
傥复逢湘累，更与问憔悴。
张周倚下第作此唁之
李流谦（宋代）

将军百占摧骄虏，向来射石如射虎。
分封不得一丸土，晚岁功名成梦语。
古来志士穷者多，星壶击碎奈命何。
平生道力轻群魔，巨舰岂肯摇微波。
大千与我俱幻尔，是中无处容悲喜。
西方仙人不可诋，破除忧患正须此。
洪州逢熊孺登
白居易（唐代）

靖安院里辛夷下，醉笑狂吟气最粗。

莫问别来多少苦，低头看取白髭须。
题刁光胤画册·雪松图
宋孝宗（宋代）

梦中衣褐定何祥，明眎由来世泽长。
谁拟前身是韩子，为他毛颖著文章。
东城送客马上
贺铸（宋代）

向午孤烟起客樯，一陂春水两鸳鸯。
渔童解唱沧浪曲，应笑尘埃马上郎。
陈总管坐上赠写竹妓二首
陈造（宋代）

劲节苍梢笔底寒，一天风雪与坚顽。
回思拥扇宾筵见，却为娇娆一破颜。
水调歌头 北上道别周明翁，遇雪
吴存（元代）

昨梦骑白凤，身到玉皇家。晴开阊阖荡荡，白昼舞天葩。堂上圭陈璧委，堂下鹭班鹄侍，整整复斜斜。一笑未曾有，两眼眩光华。朝来见，庭中树，玉槎＊。马头怜我飞絮，行色渺天涯。想见燕山高处，此际飘花如席，万帐拥＊车。谁信百花上，江左有梅花。
颂古
释守仁（宋代）

多方窍得破衣裳，壁倒篱坍没处藏。
更有一般无赖汉，不曾同伴要分贓。
摊破浣溪沙 西溪访陆处士作
宋琬（清代）

三月杨梅正作花。板桥敧侧俯晴沙。闲觅柴门无径路，柳阴遮。

燕子悤忙营社稷，蜂儿辛苦作官衙。问著山翁都不识，野人家。
水调歌头·明月几万里
刘辰翁（宋代）

明月几万里，与子共中秋。古今良夜如此，寂寂几时留。何处胡笳三弄，尚有南楼余兴，风起木飕飕。白石四山立，玉露下平洲。

醉青州，歌赤壁，赋黄楼。人间安得十客，谭笑发中流。看取横江皓彩，犹似沈河白璧，光气彻天浮。举首快哉去，灯火见神州。
谢王谏议见思吟
邵雍（宋代）

西斋前后半松筠，万虑澄余始见真。
不谓天光明净处，又能时忆旧交亲。
州院狱空赠知录孙听
王十朋（宋代）

把麾承乏楚邦东，狱及期年始报空。顾我自惭无德政，同僚深喜有于公。
江草塘袖诗言别次韵以饯
杨公远（宋代）

数日君不来，欲赋莫云诗。
今朝忽过我，欢然如先期。
谈论已忘忽，坐卧犹忘机。
正尔踌躇间，袖出言别诗。
且知束锦囊，届途无多时。
使我心为感，使我心为悲。
此意竟何如，写作送行诗。
君不鄙我句，喜色形须眉。
明朝天一方，胥会知何时。
鹧鸪天·此夕薰风息舜弦
佚名（宋代）

此夕薰风息舜弦。明朝早振蓐收权。鹊饶喜舌喧华屋，烛富祥光耀绮筵。宣玉旨，敕炎官。月宫催诞跨鸾仙。福如沧海无穷极，寿比灵椿过八千。
秋怀十首微云淡河汉疏雨滴梧桐为韵
杨冠卿（宋代）

寒蝉初停号，客燕催将归。
吾亦客一世，去此复焉依。
敛袵听物变，著书明化机。
深参漆园史，渠语甚精微。
罢还边将
雍陶（唐代）

白须虏将话边事，自失公权怨语多。
汉主岂劳思李牧，赵王犹语用廉颇。
新鹰饱肉唯闲猎，旧剑生衣懒更磨。
百战无功身老去，羡他年少渡黄河。
离邑寄颜长道
韦骧（宋代）

县城不出已逾月，出爱秀野浮青春。前时枯株变深翠，对我意气如欣欣。

肩舆渐入南康道，溪山清旷交吾邻。簿书拨置固可喜，又况雅谊还相亲。
怀沈武功 其二
屈大均（明代）

怅望湖天祗去鸿，洞庭花映白云空。银鱼一尺春来美，欲寄相思秀水东。
送僧还山
汪藻（宋代）

传得清凉祖佛衣，来新震泽旧禅扉。几年香木成林种，一日孤云带雨归。

别路片帆方荡漾，名山八部已光辉。夜窗时得伽陀句，会寄江城秋雁飞。
送江阴霍明府之任
方干（唐代）

遥遥去舸新，浸郭苇兼蘋.树列巢滩鹤，乡多钓浦人。

虹分阳列雨，浪隔广陵春。知竟三年秩，琴书外是贫。
同徐学士咏笋
刘羲叟（宋代）

徐徐出土非人种，枝叶难投日月壶。

为是因缘生此地，从他长养譬如无。
桓山
陈师道（宋代）

平江如抱贯秦洪，双岭驰来欲并雄。
是物皆为万世计，阖棺犹有一朝穷。
林峦特起终为污，美恶千年竟不空。
尚有风流羊叔子，稍经湔洗与清风。
达磨赞
释心月（宋代）

来泛一杯千顷浪，去携只履万重云。
自言传法传何法，故我思君亦恨君。
好事近
朱敦儒（宋代）

眼里数闲人，只有钓翁潇洒。已佩水仙宫印，恶风波不怕。
此佩那许世人知，名姓是虚假。一棹五湖三岛，任船儿尖耍。
奉挽复庵侍赠君一律
王济元（明代）

霜风吹雁暮云横，雕落俄惊失典型。市义一生田叔仿，论交千古宴平情。

烂柯亭畔馀棋局，采石江头坠酒星。惭愧未能酬国士，只依残月吊空青。
挽方躬明运使
孙应时（宋代）

少学真山立，中年久陆沉。
斗牛光淡荡，湖海气雄深。
晚节储边策，平生许国心。
呜呼死诸葛，松柏坐萧森。
和圣俞春雨
王珪（宋代）

云飞寒影欲千层，暝雨兼风断复增。
羃羃池台空锁树，萧萧帘幕更飘灯。
归将春晚花应笑，老入年来酒易凌。
沟水东西入账望，抽书虽襞为谁凭。
山花
钱起（唐代）

山花照坞复烧溪，树树枝枝尽可迷。
野客未来枝畔立，流莺已可树边啼。
从容只是愁风起，眷恋常须可日西。
别有妖妍胜桃李，攀来折去亦成蹊。
和李治书游玄沙寺
贡师泰（元代）

连山北起青巃嵷，晴天直下双蛟龙。玉刻肺腑烟重重，自是身毒飞来峰，黄金布地贝阙崇。

万年之枝千岁松，亦有野客如茅容。宝剑出匣光芙蓉，上方笙磬下方钟。

桃花流水春溶溶，日高骢马来相从。星斗错落锦绣胸，愧余江海萍梗踪。
南阳春日十首
陈舜俞（宋代）

客宦逢春病眼开，紫荆花下也徘徊。
谩劳人力书千卷，聊寄天真酒一杯。
明代本期无弃物，孤臣何敢自论才。
且欣腐鼠同乌喙，不怕丹山有凤猜。
山居二十咏 其九 情话斋
洪适（宋代）

意到非饶舌，情亲易解颐。或时铛脚坐，不效剑头炊。
春晚，与子乔闲步，寄叔白城中
李宪噩（清代）

昧质得闲寂，荒居绝纷冗。复此同心俦，萧散步阡陇。

风歇林未静，月出水方动。始宜春服轻，稍披野烟重。

踪迹转孤僻，神志益森竦。入时性已乖，力古气犹勇。

对语人不闻，严城片云拥。
高阳台·送陈君衡被召
周密（宋代）

照野旌旗，朝天车马，平沙万里天低。宝带金章，尊前茸帽风欹。秦关汴水经行地，想登临、都付新诗。纵英游，叠鼓清笳，骏马名姬。
酒酣应对燕山雪，正冰河月冻，晓陇云飞。投老残年，江南谁念方回。东风渐绿西湖柳，雁已还、人未南归。最关情，折尽梅花，难寄相思。
龙多山
彭应求（宋代）

一望东川尽数州，依崖泉石更清幽。
不辞挹月披云卧，揽取山房一夕秋。
送芍药
叶翥（宋代）

枌社光荣昼锦归，新移红式著花时。
殷勤折赠难虚掷，要向诗翁觅好诗。
空翠亭
王念孙（清代）

我游空翠亭，遂蹑空翠窟。仄处迷向背，昼光寒不入。

高壁散长风，到面作飞雪。积阴带江声，冷中石骨裂。

钩络枯藤幽，剥啄古扉缺。虚寺钟一声，客魂堕泬。

尘氛此俱隔，惟有仙气结。愿得托茅茨，终焉养疏拙。
题水轩
吴仁培（清代）

波光湛湛槛前浮，好寄耽游纵酒俦。绣鸭早来花底浴，银鲂午聚柳荫稠。

清风入户能消暑，皓月临窗可赏秋。总是先人堂构意，到今回首只增愁。
生查子（答洪丞相谢送小冠）
赵磻老（宋代）

章甫不如人，翠绾垂杨缕。纤手送来时，罗帕缄香雾。

貂蝉懒上头，渭水知何处。风月共垂竿，脱帽须亲付。
金丹诗四十八首
张继先（宋代）

三清门户出无猜，自是凡夫不肯来。
月魄日魂为道路，虎泉蛇火作梯媒。
三田勤固元精种，一鼎坚牢后却开。
无质自然生有质，真胎能解结灵胎。
荐亭
王安石（宋代）

朝寻东郭来，西路历荐亭。众山若怨思，惨澹长眉青。

迸水泣幽咽，复如语丁宁。岂予久忘之，而欲我小停。

歇鞍松柏间，坐起俯轩棂。秋日幸未暮，奈何雨冥冥。
次韵吴兴宗送弟从沩山空印出家
释德洪（宋代）

身心俱出家，岂复论家世。一念断攀缘，即入三摩地。

珍重大愿断，此法端可恃。若能训此心，是毕丈夫事。

君看宏觉师，后身是昙谛。傥欲贮甘露，先将洁令器。

自当福人天，岂止能自利。譬如鸡出燖，真复生厌离。

空印法门杰，净慈数高弟。初不荷吾法，亦自为□瑞。

汝能倾心事，建此平生志。净中有浮念，何异目有翳。

内外俱一如，乃称真正士。以此谈妙法，要使天华坠。

百里半九十，良医三折臂。果解信此言，不愧甘蔗裔。
南山紫云山居 其九
黄镇成（元代）

闲士来何处，谈空坐夜分。五山携杖月，三楚染衣云。

塔礼旃檀相，台翻贝叶文。南峰寻道侣，吾亦偶相闻。
永叔赠绢二十匹
梅尧臣（宋代）

凤皇拔羽覆鹑鶡，鹑鷃幸脱僵蒿蓬。
昔公处贫我同困，我无金玉可助公。
公今既贵我尚窘，公有缣帛周我穷。
古来朋侪义亦少，子贡不顾颜渊空。
复闻韩孟最相善，身仆道路哀妻僮。
生前曾未获一饱，徒说吟响如秋虫。
自惊此赠已过足，外可毕嫁内御冬。
况无杜甫海图坼，天吴且免在褐躬。
瘦儿两胫不赤冻，病妇十指休补缝。
厨中馁婢喜有望，服鲜弃垢必所蒙。
梁上君子切莫下，吾非陈寔何尔容。
赠制笔生许文瑶
刘辰翁（宋代）

许生精艺谁可及，材用刚柔以制笔。水盆洗出紫兔毫，便觉文章生羽翼。

蒙恬将军为动色，为是秦王旧时物。丞相斯曾从驾行，载此篆书封禅碣。

从秦至今几千载，兔尚存皮竹可采。利济天下功不有，入手千人万人爱。

我昔为郎居粉署，用笔唯于许生取。轻衫日对紫薇花，写遍江淹梦中句。
结茅包山寄孙彦孚主簿
释怀深（宋代）

老矣休休卜养闲，囊空赊得洞庭山。朝中谁送米三合，风雨自庭茅一间。

清啸有云披月岭，高眠无客打柴关。此情试为知音说，应隔沧浪冷破颜。
海陵之堡城 其一
毛珝（宋代）

四面蒹葭水接天，中间一片是人烟。相逢尽喜干戈息，白鹭飞来立战船。
秋日晚晴池上作
寇准（宋代）

雨歇南山积翠明，淡云消尽远天晴。
漪涟不动秋塘静，独拄寒筇绕岸行。
庚子岁五月中从都还阻风于规林·其二
陶渊明（魏晋）

自古叹行役，我今始知之。
山川一何旷，巽坎难与期。
崩浪聒天响，长风无息时。
久游恋所生，如何淹在兹。
静念园林好，人间良可辞。
当年讵有几？纵心复何疑！
庭院深深 杏庄婿属题络纬美人团扇
顾太清（清代）

开到黄花秋老，凉风吹过妆楼。云鬟宫样罢梳头。

绮窗无个事，晓日上帘钩。

细检瓜瓤菜叶，爱听络纬声幽。持来素手慢凝眸。

想因观物化，应不解悲秋。
和颜长官百咏·贫女
朱继芳（宋代）

纤手清闲理瑟工，高楼半在碧云中。
行人岂是知音者，小立花阴待曲终。
玉田八景·剑溪渔唱
李堪（宋代）

水过云津势渐平，双溪滙作剑溪清。
渔舟往来无人见，隔竹时闻欸乃声。
五月五日
梅尧臣（宋代）

屈氏已沉死，楚人哀不容。何尝奈谗谤，徒欲却蛟龙。

未泯生前恨，而追没后踪。沅湘碧潭水，应自照千峰。
仪真县
田雯（清代）

松箄丝网架江头，丛绿新篁傍水楼。一片风帆三十里，买鱼煮笋到真州。
连日阴雨未及一到金焦二山病中得梁文佳句枕
李流谦（宋代）

云满长空雨涨沙，金焦一望去非赊。
拟抛尘网寻僧舍，更着烟蓑访钓家。
北固江山仍壮丽，南徐风物尚繁华。
只愁病客难登槛，且待金乌出海涯。
郊下
白居易（唐代）

西日照高树，树头子规鸣。东风吹野水，水畔江蓠生。

尽日看山立，有时寻涧行。兀兀长如此，何许似专城。
点绛唇
王之道（宋代）

珠幰霜蕤，晚来芬馥清香吐。流莺飞去。应上花梢住。

一曲阳春，聊对东风诉。无多语。韶光暗度。恨到分携处。
闻总戎破敌有作
王称（宋代）

功成指顾间，一剑定诸蛮。后骑方踰甸，前军已斩关。

凶徒应破胆，黎庶渐开颜。麟阁专相待，征旗及早还。
句
程敦厚（宋代）

粲粲核中仁，尚可瀹奇名。
十月二十九日雪
苏辙（宋代）

床头唧唧糟鸣瓮，夜半萧萧雪打窗。
拥褐旋惊花著树，泼醅初喜酒盈缸。
邻翁晨乞米三斗，钓户暮留鱼一双。
自笑有无今粗足，遥怜逐客过重江。
杨妃菊 其一
耶律铸（宋代）

追寻秋色到东篱，肠断三郎足别离。折得一枝香在手，临风何处寄相思。
病起
释云岫（宋代）

病起棱层骨数茎，尽情提挈强为生。
思量襏襫当年事，道在大雄山上行。
再赴渭北使府留别
李益（唐代）

结发逐鸣鼙，连兵追谷蠡。山川搜伏虏，铠甲被重犀。

故府旌旗在，新军羽校齐。报恩身未死，识路马还嘶。

列嶂高烽举，当营太白低。平戎七尺剑，封检一丸泥。

截海取蒲类，跑泉饮鸊鹈。汉庭中选重，更事五原西。
拜明招二先生墓有感
王柏（宋代）

多少门人迹已空，后生久矣失遗风。
圣贤立教无今古，时有污隆道不穷。
呈折子明丈十首
赵蕃（宋代）

旧有园林新近开，凿池培址遂成台。
台颠纵有蒙笼处，不碍遥山次第来。
旧边诗九首 其七 宁夏
方还（清代）

镇城西倚贺兰开，满目沙飞筚篥哀。冰合黄河朝走马，云迷红寺夜登台。

膏腴昔日称蕃庶，蹂践连年尽草莱。欲识金城旧方略，浚渠即是靖边才。
诗一首
章康（宋代）

掩关作夏计，长日独清坐。
戎葵竞自花，安榴粲成朵。
时芳讵容歇，幽赏无不可。
微风忽吹来，谅亦深知我。
颂古三十八首
释从瑾（宋代）

当阳打动番南鼓，万象森罗立地闻。
不是大家齐则剧，难消白日到黄昏。
玉楼春 其九
晏殊（宋代）

春葱指甲轻拢拈。五彩条垂双袖卷。雪香浓透紫檀槽，胡语急随红玉腕。
当头一曲情无限。入破铮琮金凤战。百分芳酒祝长春，再拜敛容抬粉面。
代赠
苏泂（宋代）

隔溪杨柳丝丝绿，比妾心情少日时。
待得杨花逐流水，此时妾意有谁知。
疲兵篇
刘长卿（唐代）

骄虏乘秋下蓟门，阴山日夕烟尘昏。三军疲马力已尽，

百战残兵功未论。阵云泱漭屯塞北，羽书纷纷来不息。

孤城望处增断肠，折剑看时可沾臆。元戎日夕且歌舞，

不念关山久辛苦。自矜倚剑气凌云，却笑闻笳泪如雨。

万里飘飖空此身，十年征战老胡尘。赤心报国无片赏，

白首还家有几人。朔风萧萧动枯草，旌旗猎猎榆关道。

汉月何曾照客心，胡笳只解催人老。军前仍欲破重围，

闺里犹应愁未归。小妇十年啼夜织，行人九月忆寒衣。

饮马滹河晚更清，行吹羌笛远归营。只恨汉家多苦战，

徒遗金镞满长城。
游护圣寺分韵得共字
李流谦（宋代）

散员绳检宽，暇日得放纵。
天明风发屋，飞盖怯掀弄。
朋簪诺已宿，驾言盍不勇。
幽禅远城郭，伉壮塔庙涌。
华鲸三向罢，僧众肃如拱。
香秔撩鼻观，馋沫出流湩。
三生石上歌，浩劫几丘冢。
失脚今悔深，弹指昔缘重。
联裾玉连环，谈端豁烦壅。
草木自臭味，雨露元一垅。
摩挲老瓦盆，此酌宜数共。
已无系日绳，但有思家梦。
杂兴五首 其二
卢楠（明代）

巍巍苍山，汤汤洪河。鸟集于林，鱼游于波。飞潜攸扬，物谓尔何。

遵彼脩陵，顾景高歌。手弄旸熙，神渝天和。日月迅迈，胡为蹉跎。
三月二十五日安之以诗二绝见招作真率会光以无从者不及赴依韵和呈 其一
司马光（宋代）

真率由来无次第，经旬踰月不为稀。蓝舆但恨无人举，坐想纷纷醉落晖。
春圃六言三首
刘子翚（宋代）

南堂面山已胜，北槛俯涧仍幽。
千岩莫非石友，万壑总是清流。
秋宿洞庭
周贺（唐代）

洞庭初叶下，旅客不胜愁。明月天涯夜，青山江上秋。

一官成白首，万里寄沧洲。只被浮名系，宁无愧海鸥。
题扇 其一
韩淲（宋代）

老木埋云水浸沙，常言山尽是天涯。谁知却在天涯外，髣髴青山似旧家。
送可伦赴广南转运凌使君见招
释希昼（宋代）

别语畏残漏，心悬瘴海边。
回期无定日，去路极遥天。
苦雾沈山郭，寒海涨隰田。
几宵寻使府，清话废间眠。
寄孙元忠 其九
孔平仲（宋代）

故人情谊晚难似，神倾意豁真佳士。可怜怀抱向人尽，再为后会知何地。

老大徒伤未拂衣，白头吟望苦低垂。鱼龙寂寞秋江冷，不见湘妃鼓瑟时。
句
冯去非（宋代）

却是后生王介甫，不曾携妓涴东山。
使歙谕番阳
汪广洋（明代）

五岭苍苍剑插天，肩舆高下似乘船。残年止有二十日，沽酒岂无三百钱。

野碓暝舂喧急水，山樵寒雨隔孤烟。秖惭将命恒驰逐，安得雄才配马迁。
放鱼（自此后诗，到江州作）
白居易（唐代）

晓日提竹篮，家僮买春蔬。青青芹蕨下，叠卧双白鱼。

无声但呀呀，以气相喣濡。倾篮写地上，拨剌长尺馀。

岂唯刀机忧，坐见蝼蚁图。脱泉虽已久，得水犹可苏。

放之小池中，且用救干枯。水小池窄狭，动尾触四隅。

一时幸苟活，久远将何如。怜其不得所，移放于南湖。

南湖连西江，好去勿踟蹰。施恩即望报，吾非斯人徒。

不须泥沙底，辛苦觅明珠。
秋夜
耿湋（唐代）

高秋夜分后，远客雁来时。寂寞重门掩，无人问所思。
上元雪
梅尧臣（宋代）

春雪如蝴蝶，春灯如百花。
漫漫飞不已，愁杀千万家。
我今无复梦，拥被读南华。
题甘露寺
卢肇（唐代）

北固岩端寺，佳名自上台。地从京口断，山到海门回。

曙色烟中灭，潮声日下来。一隅通雉堞，千仞耸楼台。

林暗疑降虎，江空想度杯。福庭增气象，仙磬落昭回。

觉路花非染，流年景谩催。隋宫凋绿草，晋室散黄埃。

西蜀波湍尽，东溟日月开。如登最高处，应得见蓬莱。
东宁十咏
高拱乾（清代）

竹弧射鹿万冈巅，𦊓网张鱼百丈渊。幅布无裙供社饷，只鸡让食抵商钱。

文身才起疮痍色，赤手谁将垢敝湔。为语绾符衔命吏，远人新附倍堪怜。
雨中对后檐丛竹
崔元翰（唐代）

含风摇砚水，带雨拂墙衣。乍似秋江上，渔家半掩扉。
叹张縡
宋庠（宋代）

峤外归来白发新，胸中无物有经纶。
局当辕下骅骝足，倚著门边肮脏人。
风雪又残梁苑岁，烟萝谁管楚山春。
由来荣悴多如此，莫为前薪急后薪。
三月三日刘肯斋以诗约登金山游赏次韵答之
毛绍龄（明代）

翠拥山亭漠漠烟，晓联飞盖共翩然。可堪烽火年年是，酒户河桥减昔年。
长歌别同社诸子
曹寿铭（清代）

男儿三十须通侯，三公王俭犹黑头。车中乃可无七尺，车前岂可乏八驺。

误人最是毛锥子，坐令郁郁久居此。行年四十未成名，邓禹睨人笑不止。

昔年乳虎文中豪，衙官屈宋奴命骚。对酒起舞拓金戟，意气往往陵其曹。

迩来百事居人下，破帽笼头遭鬼骂。五陵同学几鸣珂，毷氉西风仍故我。

三年结社东皋东，弹棋格五呼群雄。赫蹄手擘十万纸，墨痕乱洒林花红。

花落花开自昕夕，那识人生有离别。前年莘老客蛮中，瘴雨桄榔听鶗鴂。

蔡侯行逐计吏车，孙郎会献金门书。余亦饥驱留不得，风笛一声愁日色。

长安二月春风寒，河冰百丈排群山。马首雪花大如席，萧萧客底衣裳单。

丈夫结发志书策，一朝頫首事末秩。元龙湖海气不豪，次公意态狂非昔。

仰天击缶歌呜呜，我才岂合沦菰芦。百里虽局非泥涂，仕宦何必执金吾。

拳局牖下胡为乎？酒酣一吐平生语，明日云帆沧海去。
四明山诗·云南
陆龟蒙（唐代）

云南更有溪，丹砾尽无泥。药有巴賨卖，枝多越鸟啼。
夜清先月午，秋近少岚迷。若得山颜住，芝差手自携。
偈颂九十三首
释梵琮（宋代）

除夜无可分岁，炉中烧些木榾。
臭烟冲著鼻孔，面热忽然喷嚏。
残年钝闷，到此消除。
新岁佛法，从此吉利。
过故翰林李慨之天心水面亭遗址
汪广洋（明代）

供奉归来已浪游，大明湖上贮清秋。十千美酒倾山雨，半百閒身对海鸥。

水面风生杨柳岸，天心月过藕花洲。自从烂醉吹箫去，谁解临亭汎夕流。
偈颂一百六十九首 其九十四
释智朋（宋代）

岁之元，月之元，日之元。元正启祚，万汇发生。达磨西来，直指人心，见性成佛。

一花开五叶，结果自然成。两段不同，收归上科。
病中突接辛浦通守弥留之书为之一恸 其四
全祖望（清代）

廿载交情憺暮云，豫州知我最殷殷。东平墓树休西靡，已撰穿中石柱文。
宿河上岭入夜风雨大作
程敏政（明代）

辞家已三日，夜泊苍山矶。遥看月仰瓦，星斗何依稀。

玄云忽四月，黯尔灯无辉。孤眠觉有异，起坐披裳衣。

长风挟雷电，雨若天瓢挥。万响凛不测，势恐孤篷飞。

船头屡低昂，知是江波肥。移床避罅漏，客心转凄危。

古云行路难，此语良不非。悄然百忧集，君父难两违。

裁诗记所遭，胡宁不怀归。
题危太朴检讨借船图次叶敬常编修韵
张仲深（元代）

独怀十载竹书光，今日追游越水乡。棹发钱湖情浩浩，梦回梵水月凉凉。

莼丝入豉春流滑，菰米舂云晚饭香。内翰新诗费题品，定应风物引杯长。
侍香金童
赵长卿（宋代）

一种春光，占断东君惜。算秾李、昭华争并得。粉腻酥融娇欲滴。端的尊前，旧曾相识。

向夜阑、酒醒霜浓寒又力。但只与、冰姿添夜色。绣幕银屏人寂寂。只许刘郎，暗传消息。
寄觉长老二首 其二
赖镜（明代）

二十年来别，怀师一夜谈。夜餐无别法，冷暖自家谙。

遥忆经行处，盈盈珠水南。手栽松柏子，晚翠影毵毵。
题胜业悦亭
胡寅（宋代）

欲结衡山茅，未买修竹径。
杖藜借危亭，面势五峰正。
何人纵恶木，墙外巧翳映。
挥斤快望眼，岳色涵空镜。
连岫忽生云，又厄登临兴。
吹开指雇间，独立西风劲。
天机进人事，众定两相胜。
不竞独此心，万象同一莹。
鹦鹉词
苏郁（唐代）

莫把金笼闭鹦鹉，个个分明解人语。

忽然更向君前言，三十六宫愁几许。
赞三十六祖颂
释印肃（宋代）

鹤勒那有智，光大包天地。
五道贯色，日月时亲礼。
白马
贾至（唐代）

白马紫连钱，嘶鸣丹阙前。
闻珂自蹀躞，不要下金鞭。
太上虚皇黄庭经句法十篇寿赵师
程珌（宋代）

汉列土宇封同姓，唐擢宗英持国柄，
我宋膺图临海镜。参天杞梓仙源盛，
萧敷艾荣何足订。
一字百题示商君祥 其七十四 住
李俊民（金朝）

俗尚家灵运，谁堪社远公。空山云不出，愁杀渡溪风。
临江仙
辛弃疾（宋代）

醉帽吟鞭花不住，却招花共商量。人生何必醉为乡。从教斟酒浅，休更和诗忙。

一斗百遍风月地，饶他老子当行。从今三万六千场。青青头上发。还作柳丝长。
寿水竹弟
叶茵（宋代）

人生真乐在家山，况有名园五亩宽。
眼底不随花富贵，水边长报竹平安。
养心澹泊千诗稿，种德蕃滋九畹兰。
以此寿君君必寿，年年新月照杯盘。
题陶靖节集後
贺铸（宋代）

渊明不乐仕，解组归柴桑。
遡风北窗下，坦腹傲羲皇。
储粟既屡空，乞食何惶惶。
有身即大患，斯语闻伯阳。
顾我亦多忤，丘樊思退藏。
慙无辟粒术，圭勺耗官仓。
七夕二首·其一
德容（清代）

玉露金风报素秋，穿针楼上独含愁。
双星何事今宵会，遗我庭前月一钩。
石桥岩
袁宏道（明代）

天门即前阍，石桥即复户。两门去几何，五五二十五。

石老易生云，山髡不藏虎。岳神饶客情，阁起千峰雨。
书梦华先生诗集后
陆惟灿（清代）

桐城去后无诗史，差喜龚君起故关。何意狌鼯喧世日，再闻鸾凤啸云间。

清微绝俗陶彭泽，哀艳惊人庾子山。此事千秋公夺席，咿唔小子愿追攀。
题述庵比部蒲褐山房诗 其一
赵文哲（清代）

茗碗熏炉位置偏，山房绝似小吴船。砌花种别争春绽，庭树阴交障日圆。

移榻久无残客对，修斋渐与退僧缘。一团蒲上闲披褐，谁道金闺已十年。
山房首夏
周密（宋代）

花过园池日渐长，嫩阴青子荫苔墙。四檐笋戟排庭绿，一亩荷簪发野芳。

熟选已无青紫梦，命骚犹爱简编香。恶圆用拙从吾好，傲懒从人笑漫郎。
再登岳阳楼
冯时行（宋代）

楼高临迥渚，天阔上丹梯。
云尽树不去，水平天更低。
江湖分去住，吴楚亘东西。
遐瞩宽幽抱，愁多望转迷。
次韵洪景卢右司问梅
史浩（宋代）

东皇荣万木，首倡属江梅。得地应先发，须时不受催。

可堪连日冷，未忍一樽开。竹外摇残雪，知君到几回。
绿盖舞风轻
周密（宋代）

玉立照新妆，翠盖亭亭，凌波步秋绮。真色生香，明珰摇淡月，舞袖斜倚。耿耿芳心，奈千缕、情思萦系。恨开迟、不嫁东风，颦怨娇蕊。
花底谩卜幽期，素手采珠房，粉艳初退。雨湿铅腮，碧云深、暗聚软绡清泪。访藕寻莲，楚江远、相思谁寄。棹歌回，衣露满身花气。
绛都春 己未立春，珠院听歌，同东篱诸子
陈洵（清代）

烘炉润鼓。渐春到镜奁，明珠先曙。汉苑洞箫，初试东风，流莺语。

吟壶曾结神仙侣。共欢夕、梅边尊俎。岁华依约，红裁翠剪，彩花钗股。

休负。双鬟为识，乍回首最在、骄尘红雾。蘸语夜潮，回烛风廊，凌波步。

霓裳新按云韶部。便不是、常年宫谱。会看声动枢南，唤雷启户。
会稽杂咏七首 其五 禹穴
李东阳（明代）

江南禹穴奇天下，司马文章实似之。颇忆江山有神助，满窗风雨坐题诗。
韩安世堕车蹇足
沈周（明代）

弘略济忠厚，智亦当世务。片辞释国嫌，至谊蔼如故。

相阶属甫陟，奉引蹶而步。何足以蹇人，造物偶其数。
题吴
李彭（宋代）

碧涧寒侵屋，幽云夜度墙。贪看山入坐，惯听雨鸣廊。

苦乏阴铿句，聊登孺子床。君非无汲引，寄傲学潜郎。
送别朱兼佥
戴复古（宋代）

恰喜相逢又语离，愁于江上送君时。
清谈未了风吹断，白发可怜天不知。
樗木自肥伤竹瘦，海棠偷放笑梅迟。
黄堂若问痴顽老，老有登楼二十诗。
十六日云气薄阴晚有雨微甚夜间颇凉恐明日未
虞俦（宋代）

谁与天公沃亢阳，洒尘微雨仅毫芒。
只忧南亩频年旱，敢爱北毫通夕凉。
何物兴云须蜴晰，几时舞野定商羊。
会当直入雷霆室，戏掉狂车下大荒。
和万州杨使君四绝句。江边草
白居易（唐代）

闻君泽畔伤春草，忆在天门街里时。

漠漠凄凄愁满眼，就中惆怅是江蓠。
八月上弦夕
郑清之（宋代）

轻风熨贴晚云开，为放中秋半月来。
待得月圆多值雨，不如今夕共樽罍。
又和黄清表惠早梅
吴芾（宋代）

姑射风姿绝点埃，年年长是腊前开。
方疑今岁无消息，多谢君能折取来。
三冈湖观月
魏叔介（宋代）

波月互吐吞，清光忽下土。
风来山影开，空水相磨荡。
烟树映交加，碎入渔家网。
仿佛华子冈，吟诗独来往。
闻笛
郭祥正（宋代）

何处佳人玉笛吹，春风已过落梅时。行云不动残阳下，欢乐悲愁各自知。
试新服裁制初成三首
薛涛（唐代）

紫阳宫里赐红绡，仙雾朦胧隔海遥。

霜兔毳寒冰茧净，嫦娥笑指织星桥。

九气分为九色霞，五灵仙驭五云车。

春风因过东君舍，偷样人间染百花。

长裾本是上清仪，曾逐群仙把玉芝。

每到宫中歌舞会，折腰齐唱步虚词。
西林野老
王恭（明代）

西林野老头皓白，饮泪灯前对孤客。昔年曾过君家门，君时有孤仍有孙。

奔走星缠不停毂，昔叹人生如转烛。掌中已失月明珠，目下谁怜汗血驹。

少年风光那可想，西麓田畴日应往。荒园种豆苗不生，白首驱牛犁不行。

日暮凉霜拂高树，桂花门前隳如雨。世事悠悠莫怨嗟，得钱还醉黄翁家。
秋晚杂兴十二首 其六
方一夔（宋代）

地占繁雄郡，人奔财赋疆。北僧泥佛相，南客贾胡装。

打谷拳毛马，弹筝跕躧娼。西风愁世路，无路立苍茫。
送欧阳广明游仰山兼简慈书记二首 其一
王庭圭（宋代）

士穷不作儒生酸，岁晚聊为物外观。行脚僧从幽径出，集云峰外半天寒。

且携几緉登山屐，胜走高门坐马鞍。君见堂西旧书记，试求开阁看金襕。
暂往
杜甫（唐代）

复作归田去，犹残穫稻功。筑场怜穴蚁，拾穗许村童。

落杵光辉白，除芒子粒红。加餐可扶老，仓庾慰飘蓬。
迎晦静汤先生
释道璨（宋代）

向来九虎守天关，已是无心便出山。
宇里春风閒不得，又携桃李种人间。
感皇恩
朱敦儒（宋代）

早起未梳头，小园行遍。拄杖穿花露犹泫。菊篱瓜畹。最喜引枝添蔓。先生独自笑，流莺见。

著意访寻，幽香国艳。千里移根未为远。浅深相间。最要四时长看。群芳休怪我，归来晚。
中秋次从子涔韵
楼钥（宋代）

雨余不见日西沈，将谓中秋又作阴。
佳月忽开千里影，骚人满作一年心。
扫除宿翳风虽动，滓秽太清云尚深。
坐待寒光谁会此，阿咸为我发微吟。
小松二首
袁燮（宋代）

琐琐新松杂穉杉，青青数寸倚崭岩。
牛冈自有神呵护，未怕林间走鹿馋。
延平次赵纠曹韵十四首·紫气
陈宓（宋代）

三尺有正气，外邪何可干。
功用虽未见，韬藏谁将看。
双头莲令（信丰双莲）
赵师侠（宋代）

太平和气兆嘉祥。草木总成双。红苞翠盖出横塘。两两斗芬芳。

干摇碧玉并青房。仙髻拥新妆。连枝不解引鸾皇。留取映鸳鸯。
千秋岁 代人寿岳翁八十冠带 有引
任环（明代）

堂开烟外。绿野轻寒退。清昼永，祥云霭。春风荡箫鼓，淑气邀蓬海。

更有那，青禽黄鹤怜相对。

北阙恩颁赉。白首青袍带。屈指处，谁能再。俊声归大老，眉寿齐华泰。

准备著，安车稳上磻溪载。
渔家傲（闺思）
吴礼之（宋代）

红日三竿莺百啭。梦回鸳枕离魂乱。料得玉人肠已断。眉峰敛。魂妆镜里春愁满。

绿琐窗深难见面。云笺谩写教谁传。闻道笙歌归小院。梁尘颤。多因唱我新词劝。
赠云阳裴明府
韦庄（唐代）

南北三年一解携，海为深谷岸为蹊。已闻陈胜心降汉，

谁为田为国号齐。暴客至今犹战鹤，故人何处尚驱鸡。

归来能作烟波伴，我有鱼舟在五溪。
闻角
陆游（宋代）

小阁柴门近，黄昏画角声。
时时逐风散，嫋嫋伴愁生。
天地清秋暮，关河残月明。
湖南贼未破，独立久含情。
李倅生辰三首
陈棣（宋代）

文章浩浩若江河，锦橐嘲吟得句多。
政恐丝纶须大手，竚看三俊在銮坡。
赠僧云栖
张祜（唐代）

麈尾与筇枝，几年离石坛。梵馀林雪厚，棋罢岳钟残。

开卷喜先悟，漱瓶知早寒。衡阳寺前雁，今日到长安。
载伎重游王潭马砦岩
程嘉燧（明代）

疏松历落映层台，绿字岩间覆锦苔。
谁扫青天屏障出，独摇红锦酒船来。
歌移滩下凉风入，诗借峰头暮雨催。
此日川光容易夕，相呼秉烛莫言回。
天津
李浃（宋代）

津门连渤海，曲折抱长安。食货喧商市，鱼盐乱钓滩。

鼍鸣潮信早，龙过雨声寒。泼剌银刀重，庖人进脍盘。
琵琶亭
祖无择（宋代）

晚泊湓江半客舟，琵琶亭下动闲愁。
霓裳绿腰杳何许，枫叶荻花空自秋。
贾傅有才悲鵩鸟，楚骚终古怨灵修。
莫言司马青衫湿，今日行人亦涕流。
春日田园杂兴
吕文老（宋代）

月筩纪闰附青灯，民野陶然化日熙。
祀代枌榆祈稔岁，宴酣花柳乐清时。
洛中富贵斜阳恨，绵上动劳千古思。
浩与归来吟汪尺，陶诗和后和丰诗。
就藏上人乞花木栽草堂前戏效少陵体 其四
李锴（清代）

海棠更倚断坪西，带雨凌风一向低。莫止留连众香国，也应点染浣花溪。
哀江头
何白（明代）

飞云渡口西风急，津吏停桡刺船立。
始阳公子方垂髫，掩抑依依向余泣。
为言阿父守南康，双旌五马烂生光。
宁知廉吏反成罪，诸孤藐尔身凄凉。
父昔驱车到公府，蒿目日询民疾苦。
化行远迩期月间，不图遽坐中官祸。
中官榷税来江州，讥征会敛深诛求。
大旗卓天天为愁，峨舰压江江不流。
长江日高一丈五，传呼奏乐频挝鼓。
于阗宝带刻麒麟，大内金牌画飞虎。
秃袖监奴紫绣衣，锐头恶少青丝组。
长官俯首不敢言，何况区区商与贾。
左右烂用水衡钱，夜椎肥牛朝击鲜。
张弓挟弹仰天射，鸟飞不近浔阳天。
游徼关头弛巡逻，忽传商客偷关过。
驾风远逐到南康，中流鞬断官船破。
十人失水九人堕，飞涛适值长鲸饿。
水中叫援呼州民，州民举酒翻相贺。
貂珰见说生狂嗔，自谓奉书因国课。
玺书统辖及守臣，有事守臣当我佐。
州民袖手谁使然？民之凶犷谁之故？父谓尔珰勿怒嗔，尔
曹腰领无容剉。
关津有地税有经，越境犹然黩泉货。
而曹之死天死之，岂得吾民有连坐。
貂珰捶床怒不止，谤牍蜚诬抗明旨。
御批缇骑出燕京，槛车夜达南康城。
南康城外合城内，江水汤汤流哭声。
锦衣索钱动盈万，橐垂何以供充盈。
母怜此别异南北，誓愿相随同死生。
父云一身尚难保，岂能携汝增伶俜。
夜阑掩泣已憔悴，阿父据床方假寐。
烛辉无焰雨涔涔，阿母遂作无聊计。
开奁试检约指环，挑灯更拾流银髻。
半生椎发羞艳妆，贫女从来少珠翠。
离娄结束留枕函，与君稍佐长途费。
床前再拜相决绝，念妾笄年同结发。
只言偕老共苦辛，何期中道生离别。
台前古镜名盘龙，光与阴精应圆缺。
茱萸绣带拂清辉，琉璃错匣妆明月。
更有宝剑名纯钩，龙藻龟文炯明灭。
寒光历落粲星辰，白虬纠结流霜雪。
愿得周防君子身，要见时危秉风节。
袖有一双七宝囊，低垂四角同心结。
愿言分赠两侍儿，芗泽芳情未消歇。
女儿未长儿尚孩，抚养宜均理无别。
桁上犹存蛱蝶裙，箧中尚有鸦头袜。
君今远道勉加餐，莫因死者生摧折。
生者不愧死有知，岂羡两身同一穴。
叮咛告父父岂知，梦里微闻语声咽。
小儿抱颈女牵衣，絮泣渐低灯渐灭。
平明呼母唯空床，宁知阿母悬高梁。
阿父见母死，抆血裂中肠。
儿女见母死，恨不从母亡。
阖城闻母死，擗踊咸如狂。
中有但夫人，八十鬓发霜。
开我东阁厢，着我素罗裳。
仓皇备牲醴，命仆舁黄肠。
亲为视殓含，三绕母尸傍。
抗声恸为绝，阴霾四塞天无光。
锦衣敦迫难久俟，薄俸那能具行李。
父老吞声为醵金，商略通衢置方匦。
闾阎士子纳银钱，村庄妇女投簪珥。
三日得环三百余，空城大小随行车。
呼天远彻一千里，道傍闻者咸嗟吁。
天王明圣臣当戮，诏发秋曹先系狱。
中山未白乐羊书，秦庭岂少包胥哭。
一物终回造化仁，六幽竟藉阳光烛。
不分生还见故乡，惊看儿女错成行。
短衫紫凤半零落，小子呼爷能绕床。
夜阑秉烛独疑梦，悲喜交并转沉痛。
几回呼母闻不闻，呕血抚棺惟一恸。
孤臣九死轻一毛，天心未寤生何聊。
愁闻税监益骄盗，豺狼满道人萧条。
每当素食渐无补，风霜只益臣心苦。
愿逐龙逢地下游，圣意中回臣得所。
一朝卧病绝复苏，之死犹呼臣有负。
我闻此语空咿忧，古来酿祸宁无由。
未论远鉴汉唐事，得不哀痛汪王刘。
忆昔肃皇兴楚澨，启沃君臣同一辙。
刑馀只合供扫除，岂得预参藩镇列。
江南安枕七十年，忍见今时更骚屑。
吴公吴公君莫悲，臣能尽忠妻尽节。
千秋正气塞乾坤，为雷为霆有余烈。
忠魂傥拜永陵云，应抱遗弓泪成血。
县圃十绝和朱待制
薛抗（宋代）

寿亲发斑斑，采服老莱戏。
欲赋招隐诗，小山念松桂。
句 其四
鲍慎由（宋代）

平池九曲在，春水萦埼■。
答陆务观佛祖道院之戏
杨万里（宋代）

老禅分得破丛林，薄供微斋也不曾。
道院敕差权院事，筠庵身是住庵僧。
人间赤日方如火，松下清风独似冰。
别有暮春沂水在，为君一滴洒千灯。
采蘩
佚名（先秦）

于以采蘩？于沼于沚。于以用之？公侯之事。
于以采蘩？于涧之中。于以用之？公侯之宫。
被之僮僮，夙夜在公。被之祁祁，薄言还归。
秋夜有怀
皮日休（唐代）

梦里忧身泣，觉来衣尚湿。骨肉煎我心，不是谋生急。

如何欲佐主，功名未成立。处世既孤特，传家无承袭。

明朝走梁楚，步步出门涩。如何一寸心，千愁万愁入。
雨中
邹浩（宋代）

五月沉阴久不开，冷风吹雨满天街。老农且莫愁蚕麦，丞相祈晴已宿斋。
雪后湖堤步归
谢翱（宋代）

无求如有得，散策堤边行。山碧眼花乱，水寒毛孔生。

穷冬疑有雨，一雪却成晴。劳谢天涯月，相随步入城。
风入松 问学
张宇初（明代）

十年灯影夜相亲。寒暑迭催频。短窗几度停犀管，残编尽、知味何人。

帘外雪深风紧，梅花偏旺诗神。

千经万史足经纶。学业志弥沦。天根月窟问今古，文章事、多少迷津。

收敛虚灵莹彻，杖藜随处阳春。
金丹诗诀 其四十五
陈楠（宋代）

不是灯光日月星，灵药自有异常明。垂帘久视光明处，一颗堂堂现本真。
暮春杂咏八首 其六
曾协（宋代）

信使频驱传，元戎罢枕戈。茅茨随处有，禾稼望中多。

寓客时吴语，丰年半楚歌。泰然真乐土，谁为挽天河。
箕子操
薛季宣（宋代）

天道浑浑兮不享，繄神器从神兮适彼西邻。泯社稷之阽危兮君无与守，将正而毙兮谁善其后。

负罪囚奴兮九畴我保，庶汤孙之复兮载兴商道。
浣溪沙（鸣山驿道中）
赵师侠（宋代）

松雪纷纷落冻泥。栖禽犹困傍枝低。茅檐冰柱玉鞭垂。

流水溅溅春意动，群山灿灿晚光迷。朔风寒日度云迟。
行营送马侍御
戴叔伦（唐代）

万里羽书来未绝，五关烽火昼仍传。

故人多病尽归去，唯有刘桢不得眠。
上已同沈虞卿、尤延之、王顺伯、林景思游湖
杨万里（宋代）

今年山路少人来，酒肆萧然绮席埃。
政尔坐愁春寂寞，昼船箫鼓忽如雷。
念奴娇
吴潜（宋代）

半空楼阁，把江山图画，一时收拾。白鸟孤飞飞尽处，最好暮天拾碧。万里西风，百年人事，谩倚阑干拍。凝眸何许，扬州烟树历历。
应念老子年来，浮名浮利，已作虚空掷。三径才寻归活计，又是飘零为客。回首平生，惊心双鬓，容易成凄恻。尊前一笑，且由醉帽敧侧。
游天竺
戴复古（宋代）

好山看不了，遂借上方眠。
酒渴倾花露，诗清泻涧泉。
生无适俗韵，老欲结僧缘。
睡觉钟声晓，窗腾柏子烟。
西林八景 其三 佛岭摩云
张永明（明代）

层峦耸壑势千寻，中隐西方祇树林。甘雨已闻青甸足，晴霄又见白云深。

岧峣仰止天边暗，缥缈平临涧底阴。佛力从来能变幻，谁云出岫本无心。
闲居即事
杜荀鹤（唐代）

形觉清羸道觉肥，竹门前径静相宜。一壶村酒无求处，

数朵庭相见落时。章句偶为前辈许，话言多被俗人疑。

一枝仙桂如攀得，只此山前是老期。
丁未昏
释行海（宋代）

异乡芳草故乡情，闻道烟烽满旧京。
林下岂无贤圣迹，城中唯旧管弦声。
水流云散成寥落，花笑莺啼做太平。
今日已无荣辱念，此山深处寄浮生。
念奴娇·兔园旧赏
辛弃疾（宋代）

兔园旧赏，怅遗踪、飞鸟千山都绝。缟带银杯江上路，惟有南枝香别。万事新奇，青山一夜，对我头先白。倚岩千树，玉龙飞上琼阙。莫惜雾鬓风鬟，试教骑鹤，去约尊前月。自与诗翁磨冻砚，看扫幽兰新阙。便拟□□，人间挥汗，留取层冰洁。此君何事，晚来还易腰折。
西郊秋兴十首 其六
何景明（明代）

萧条万峰里，门巷静无哗。积草惟三径，垂杨自一家。

寒云抱古木，晚日媚残花。岁事看如此，能教负物华。
偈颂二十五首
释如净（宋代）

古今大雪满长安，天童卖却这心肝。
无神通菩萨猛劈一椎，千手眼大悲捏怪多端。
狮子教儿迷了诀，老婆心切不相瞒。
将至江夏先寄太守李学士
郭祥正（宋代）

二月发姑熟，三月到浔阳。闻君解缆才五日，骥尾难追空断肠。

十年前作浔阳吏，老狡相逢犹引避。中丞孤愤已沈泉，时事愈新谁敢议。

欲吐哀音写心曲，濛澒江声摇地轴。横琴静夜按金徽，泛到商弦断还续。

忧能损气须忘忧，移船渐近黄鹤楼。楼前芳草渍烟碧，君今贤过奇章侯。

试询乐部谁工笛，曹王旧曲何人识。水中龙应云不飞，月华正在江心白。

满倾绿酒浓如油，为君吞却鹦鹉洲。开帆快意出天外，可惜碍断长江流。
送圆上人之龙舒
释正觉（宋代）

赤头老师无拣择，潜峰染翠吴塘碧。
明明万法入齐观，豁净丝毫元不立。
故福建提刑钟编修挽章二首
曹彦约（宋代）

问俗周方国，推贤汉吏师。
立朝天有喜，仗节玉无疵。
得自南轩学，亲承北面师。
更无工部句，可继八哀诗。
伏承伯丈人待制侍郎九重涣号三聘鼎来促装戒
李吕（宋代）

汉庭得谢久县车，松竹萧疏护葺庐。
争奈苍生待霖雨，未容安石爱幽居。
感旧
刘过（宋代）

罗结同心柳带青，碧桃香里记将迎。
春风重到凭栏处，肠断江楼不忍登。
和故人韵
文天祥（宋代）

去岁湟中谷，医疮咸糶新。
一言堪救药，三秩敢贪嗔。
自是仁由己，休论哲保身。
当时若瘖默，何面见乡人。
早春
寇准（宋代）

溪水觉暖微函碧，山杏经春半吐红。
不向此时拚一醉，到头无计奈春风。
春郊醉中赠章八元
熊孺登（唐代）

三月踏青能几日，百回添酒莫辞频。

看君倒卧杨花里，始觉春光为醉人。
寿周益公
李商叟（宋代）

百年能几见英豪，主圣臣贤未易遭。
□□□□新制度，宗臣当易大勋劳。
三师告老恩荣备，□□藏书日月高。
犹有治安贻百世，天教仙子见蟠桃。
龙卧沧滨
罗伦（明代）

白云飞尽寒潭清，空山草木流芳馨。秋日雷霆震复惊，春风头芳深潜形。

蛟人夜泣清湘碧，骊珠晓吐沧波明。泷滨泷滨明发灵，八荒净洗天瓢倾。
黄檗香炉峰
陈藻（宋代）

黄檗寺前犹突兀，祖师塔外别安排。
香炉好是中央小，无数峰峦拱揖来。
功臣惨报
张洵佳（清代）

汉明两始祖，开创戮功臣。鸟尽良弓藏，毋乃嫌不仁。

岂知为将良，无不多杀人。昆冈炎炎火，玉石慨俱焚。

有时王师败，白骨撑黄尘。愤兵扫贼穴，捷奏达枫宸。

一人享其名，万姓亡其身。道家忌为将，炯戒宜懔遵。

嗟尔诸功臣，惨报岂无因。安得下江南，人人如曹彬。
追和东坡先生亲笔陈季常见过三首 其三
方回（元代）

我尝过黄州，故国耸乔木。半山歌元丰，此老蜗角缩。

及至绍圣初，岭海谪坡谷。人生归去来，破铛煮黄独。
初秋与赵无愧小饮下关河亭季秋送客复至其间
强至（宋代）

秋早津亭一笑歌，红妆晚景落清波。
重来霜后攀疏柳，更向风清数败荷。
物理盛时能有几，人生乐处亦无多。
不知当日樽清曲，却傍谁边敛翠娥。
秋兴
吴融（唐代）

微雨过菰苇，野居生早凉。襟期渐萧洒，精爽欲飞扬。

鱼买罾头活，酒沽船上香。不缘人不用，始道静胜忙。
朱伦瀚指头画松阴横琴图
弘历（清代）

抱琴松下来，独坐听流水。声不在丝桐，却在心与指。

轇轕苍龙枝，清泉流其下。无为调适人，横琴一为写。
一庵
释居简（宋代）

太极含三示极谈，初无一字可名庵。明明未画前消息，才落思惟便别参。
【南吕】金字经_乐闲百年浑
张可久（元代）

乐闲
百年浑似醉，满怀都是春，高卧东山一片云。嗔，是非拂面尘。消磨尽，古今无限人。
范蠡黄金像，谪仙白玉杯，不若渊明解印归。谁，似他能见机？醺醺醉，免人谈是非。
春闺
粉淡孤鸾镜，梦回双凤台，满院东风花正开。猜，玉奴何处来？阑干外，插花寻玉钗。
梅友元帅席上
粉筝才搊罢，锦笺初展开，小小机关走智儿猜。挨，小桃花下来。堪人爱，翠云簪玉钗。
酬徐枢密三问 其二
释慧方（宋代）

或有恐怖或断疑，双明一句绝针锥。于兹切莫生欣厌，觌面还须眼似眉。
黄稹宅
黄燮（宋代）

大夫桥畔水繁华，春满郊原树满花。
石马导前蒙御葬，数声鸡犬是吾家。
端午
张羽（凤举）（明代）

五月江村归梦长，又从客里过端阳。石榴轻闪风前色，山艾时飘苑外香。

竞水数舟那更急，穿花双蝶故多忙。儿童不省官中好，犹插朱符说故乡。
谢曾鲁公惠维摩居士真
赵抃（宋代）

问答众口徒纷纷，争入菩萨不二门。金毛狮子不敢吼，不嘿不见维摩尊。

维摩之尊无异相，潞州传出毗耶像。相公村与知非子，挂向壁间看榜样。
弇园杂咏十六首 其六 金粟岭
王世贞（明代）

罢翻经卷旋呼杯，为爱天香桂子开。醉后飞花满巾帻，真成金粟卧如来。
代胜私下一转语
朱熹（宋代）

碓下泉鸣溜决渠，屋头桑树绿扶疏。朱虚正自知田事，马服何妨读父书。
送陈景斋宰铅山
袁说友（宋代）

我昔曾为江左国，剩说鹅湖今壮邑。
频年官府苦催科，百里齐民犹珥笔。
男儿遇事难是图，猛士缚兽须于菟。
才高政不较难易，知公此去无趦趄。
嗟予仰韩如仰斗，公亦登门及予否。
为言饥饿六年中，两眼犹能记千首。
棋边和韵
顾逢（宋代）

子分黑白似精兵，相对沉吟手自停。
一着要须寻活路，旧曾险处莫重经。
蝶恋花·帘幕风轻双语燕
晏殊（宋代）

帘幕风轻双语燕。午醉醒来，柳絮飞撩乱。心事一春犹未见。余花落尽青苔院。
百尺朱楼闲倚遍。薄雨浓云，抵死遮人面。消息未知归早晚。斜阳只送平波远。
李太白画歌
饶节（宋代）

先生之气盖天下，当时流辈退百舍。醉中咳唾落珠玑，身后声名满夷夏。

青山木拱三百年，今晨乃拜先生画。乌纱之巾白纻袍，岸巾攘臂方出遨。

神游八极气自稳，冰壶玉斗霜风高。呜呼先生泰绝伦，仙风道骨语甚真。

肃然可望不可亲，悬知野鹤非鸡群。天宝之初天子逸，先生醉去不肯屈。

采石江头明月出，鼓枻酣歌志愿毕。只今遗像粉墨间，尚有英风爽毛骨。

宣州长史粉黛工，谁令写此人中龙。细看笔意有俯仰，妙处果在阿堵中。

人云此画世莫比，吴侯得之喜不寐。意侯所爱岂徒尔，亦惜真才死泥滓。

先生朽骨如可起，谁为猎之奉天子。作为文章文圣世，千秋万古诵盛美。

再拜先生泪如洗，振衣濯足吾往矣。
小诗七首寄养蒙兼呈景骏 其三
陈渊（宋代）

它时樽酒对春风，夜雨霏霏抵晓钟。但说寻常往来地，岂知重到有丹枫。
题石门白鹤道院
侯凤芝（清代）

三面耸奇峰，缺处危楼补。窗对石门开，墙连岫色古。

涧水流不息，洗净山无土。阶前一片云，散作四山雨。
和江文通杂拟诗三十首 其二十八 鲍参军
弘历（清代）

仰首瞻天宇，欃枪夜有光。致身当赴公，岂辞去故乡。

荷戈便为当，眠甲凉于霜。主将爱士卒，每食分粟浆。

袭怠贵夜行，衔枚历羊肠。谁能辨旌旗，安容问穹苍。

腐儒株守经，徒言将饥荒。涉川弃便舟，何日成舆梁。

抱子猿孤哀，惊弓雁独伤。都尉闻之诃，鄙言箧中藏。
句 其九
吴激（宋代）

四海苍生谢安石，一言宣室贾长沙。
观音大士赞
释智遇（宋代）

宝瓶翠柳常随手，又向青莲叶上行。
五浊世中无垢染，不须慈眼视众生。
别东武流杯
苏轼（宋代）

莫笑官居如传舍，故应人世等浮云。
百年父老知谁在，惟有双松识使君。
题李公麟山庄图其十延华洞
苏辙（宋代）

共恨春不长，逡巡就摇落。
一见洞中天，真知世间恶。
朝中措·山城水隘小桥傍
佚名（宋代）

山城水隘小桥傍。竹里早梅芳。纵有丹青图画，难描幽韵清香。妖娆天赋，偏宜素淡，杨氏宫妆。雅态何须艳丽，孤标不在春光。
长沙腊月雷是日约宴赵帅俊臣闻雷乃罢越三日
陈傅良（宋代）

民欲遮留上欲来，政声无间到舆台。
道迎和气收蛮瘴，弹压余阴蛰楚雷。
已是因风成柳絮，会须逐马见银杯。
一觞好上公堂寿，不为梅花昨夜开。
水龙吟·澹云笼月微黄
吴文英（宋代）

澹云笼月微黄，柳丝浅色东风紧。夜寒旧事，春期新恨，眉山碧远。尘陌飘香，绣帘垂户，趁时妆面。钿车催去急，珠囊袖冷，愁如海、情一线。

犹记初来吴苑。未清霜、飞惊双鬓。嬉游是处，风光无际，舞匆歌茜。陈迹征衫，老容华镜，欢悰都尽。向残灯梦短，梅花晓角，为谁吟怨。
偈颂十八首
释如净（宋代）

大开此殿，亲面一见。
眼里抽钉，脑后拔箭，
本来无象通机变。
浪淘沙 忆母
张引元（明代）

新月冷雕檐。离思绵绵。椒花未举已潜然。可惜清光如昼也，两地愁看。

拨尽玉炉烟。兰麝慵添。瑶草三复转情牵。目断征帆何处是，锦字谁传。
大水叹五首 其二
沈树本（清代）

溪水日夜长，莫辨芦荻洲。桥面撑巨筏，门内维行舟。

邻家有破灶，来往纷游鯈。望中见屋脊，簸荡如浮沤。

下田不可救，沉没无一留。高田筑版插，全力保瓯窭。

须臾仍溃决，一概成洪流。谁绘《洚洞图》，为民陈凤楼？

帝尧方咨儆，应切怀襄忧。
和陶使都经钱溪
苏轼（宋代）

乔木卷苍藤，浩浩崩云积。
谢家堂前燕，对语悲宿昔。
仰看桄榔树，玄鹤舞长翮。
新年结荔子，主人黄壤隔。
溪阴宜馆我，稍省薪水役。
相如卖车骑，五亩亦可易。
但恐鵩鸟来，此生还荡析。
谁能插篱槿，护此残竹柏。
题周府纪善南闽黄昌吾爱日堂
郑真（明代）

金乌飞驾五云重，照见高堂鹤发翁。大化要同归寿域，长生久矣得仙风。

南州天际扶桑碧，西海云连若木红。笑近榆阴移枕席，步随花影绕帘栊。

绿樽香泛春常满，绮彩衣翻年正中。寸草芳心终欲报，余晖恋恋倚晴空。
四周寺访吴山人
皇甫汸（明代）

徒步起江东，干时义气雄。倚鞍聊作赋，投笔未铭功。

客岁长途雪，禅宵静院风。征西旌节尽，门下泣何穷。
《白门秋柳图》题词
殷葆诚（清代）

不尽长条与短条，西风吹瘦女儿腰。江南自古伤心地，流水斜阳送六朝。